2. napirend

**E l ő t e r j e s z t é s**

Köveskál Község Önkormányzata Képviselő-testületének

2016. november 25-i nyilvános ülésére.

Tárgy: A közösségi együttélés alapvető szabályainak meghatározása

Előterjesztő: Dr. Varró Gábor, polgármester

Előkészítette: Dr. Varró Gábor, polgármester; Dr. Szabó Tímea, jegyző

Tisztelt Képviselő-testület!

A Képviselő-testület részéről felmerült igényként a települési környezetvédelemmel, közterülettel, hulladékkezeléssel kapcsolatos önkormányzati rendeletek újraszabályozása, valamint egyes magatartások, mint közösségi együttélés alapvető szabályai elmulasztása jogkövetkezményeként bírság megállapítása.

Az e vonatkozásban készült tervezetet a Képviselő-testület szeptemberi ülésén véleményezte, annak véglegesítése azonban még további egyeztetéseket igényel, ugyanakkor (addig is) a már jelenleg hatályban levő magtartási szabályok elmulasztása jogkövetkezményéről alkotható egy külön rendelet.

A vonatkozó jogszabályi rendelkezések:

A Magyarország helyi önkormányzatairól szóló 2011. évi CLXXXIX. törvény a közösségi együttélés alapvető szabályairól az alábbiak szerint rendelkezik:

**8. §** (1) A helyi közösség tagjai a helyi önkormányzás alanyaként kötelesek:

*a)* öngondoskodással enyhíteni a közösségre háruló terheket, képességeik és lehetőségeik szerint hozzájárulni a közösségi feladatok ellátásához;

*b)* betartani és betartatni a közösségi együttélés alapvető szabályait.

(2) A helyi önkormányzat képviselő-testülete rendeletében meghatározhatja az (1) bekezdésben foglalt kötelezettségek tartalmát, elmulasztásuk jogkövetkezményeit.

…

143. §

(4) Felhatalmazást kap a helyi önkormányzat képviselő-testülete, hogy rendeletben határozza meg:

*d)* az öngondoskodás és a közösségi feladatok ellátásához való hozzájárulás, továbbá a közösségi együttélés alapvető szabályait, valamint ezek elmulasztásának jogkövetkezményeit;

A közigazgatási hatósági eljárás és szolgáltatás általános szabályairól szóló 2004. évi CXL. törvény 94/A. §(1a) bekezdése szerint a helyi önkormányzat képviselő-testületének rendelete alapján megállapítható **közigazgatási bírság felső határa - a jogsértő személyétől függően - természetes személyek esetén kétszázezer forint, jogi személyek és jogi személyiséggel nem rendelkező szervezetek esetén kétmillió forint lehet.** A közigazgatási bírság **felső határát az önkormányzati rendeletben a jogsértés jellegével arányban kell megállapítani.**

A közösségi együttélés alapvető szabályainak megsértése miatt indított eljárások során a közigazgatási hatósági eljárás és szolgáltatás általános szabályairól szóló 2004. évi CXL. törvény rendelkezéseit kell alkalmazni. A közösségi együttélés alapvető szabályait sértő magatartások meghatározásán, valamint a kiszabható bírság maximális mértékén túl meg kell határozni az eljárás lefolytatására hatáskörrel rendelkező szervet.

INDOKOLÁS

A Magyarország helyi önkormányzatairól szóló 2011. évi CLXXXIX. törvény ad arra lehetőséget az önkormányzatoknak, hogy meghatározzák a közösségi együttélés alapvető szabályit, valamint ezek elmulasztásának jogkövetkezményeit. A rendelet megalkotásának indoka a Képviselő-testület azon igénye, hogy kellő hatással, szankcionálással tudjon fellépni a mulasztókkal szemben, annak érdekében, hogy érvényesüljenek az önkormányzati rendeletekben meghatározott szabályok.

A rendeletalkotás elmaradása esetén e magtartások (mint ahogy eddig is) továbbra is szabályozottak maradnak, megsértésükhöz azonban továbbra sem fog szankció fűződni.

Az 1. §-ban az általános szabályok kerülnek meghatározásra (mi az a közösségi együttélés alapvető szabályait sértő magatartás, kinek a hatáskörébe tartozik az eljárás).

A 2. §-ban kerül meghatározásra a bírság maximálisan kiszabható összege, és az annak megfizetésével kapcsolatos technikai szabályok.

A 3. §-ban a közösségi együttélés alapvető szabályit sértő magatartások kerülnek meghatározásra.

A 4. § rendelkezik a hatályba lépésről, ami a kihirdetését követő 15. nap annak érdekében, hogy kellő felkészülési idő álljon rendelkezésre.

**Előzetes hatásvizsgálat**

**a jogalkotásról szóló 2010. évi CXXX. törvény 17.§ (1) bekezdése alapján**

A rendelet-tervezet címe: Köveskál Község Önkormányzata Képviselő-testülete …/2016.(…..) önkormányzati rendelete a közösségi együttélés alapvető szabályai elmulasztásának jogkövetkezményéről

Társadalmi-gazdasági hatása: Egyes, önkormányzati rendeletben meghatározott magatartási szabályok megsértésének, kötelezettségek elmulasztásának szankcionálásával, amennyiben ez a gyakorlatban jól fog működni, e magatartások visszaszorulása várható.

Költségvetési hatása: Jelenleg pontosan nem mérhető, a kiszabott bírságot az Önkormányzat költségvetési számlája javára kell megfizetni, melyből várható plusz bevétel, ami azonban, tekintettel arra, hogy elsősorban nem a bevételek növelése a cél a rendelet megalkotásával, vélhetően nem lesz túl jelentős.

Környezeti, egészségi következményei: a tervezetben szerepelnek a környezetvédelemmel kapcsolatos tiltott és szankcionált magatartások is, amennyiben a rendelet hatására e magatartások jobban betartásra kerülnek, annak a környezetre is pozitív hatása lesz.

Adminisztratív terheket befolyásoló hatása: Van, a bírságolással kapcsolatos eljárások lefolytatása.

Egyéb hatása: nincs.

A rendelet megalkotásának szükségessége: a Képviselő-testület igénye.

A rendelet megalkotása elmaradása esetén várható következmények: e magtartások (mint ahogy eddig is) továbbra is szabályozottak maradnak, megsértésükhöz azonban továbbra sem fog szankció fűződni.

A rendelet alkalmazásához szükséges feltételek (személyi; szervezeti; tárgyi; pénzügyi): van, hiszen a bírságolással kapcsolatos eljárásokat le kell folytatni. Ehhez szükséges ügyintézőt biztosítania a Közös Hivatalnak, illetve a levelezéssel kapcsolatban nyilván merül fel költség, ez azonban várhatóan nem lesz jelentős.

Kérem a Tisztelt Képviselő-testületet, hogy az előterjesztést megvitatni szíveskedjenek.

**KÖVESKÁL KÖZSÉG ÖNKORMÁNYZATA KÉPVISELŐ-TESTÜLETÉNEK**

**…/2016. (…) önkormányzati rendelete**

**a közösségi együttélés alapvető szabályai elmulasztásának jogkövetkezményéről**

Köveskál Község Önkormányzata Képviselő-testülete a Magyarország helyi önkormányzatairól szóló 2011. évi CLXXXIX. törvény 143. § (4) bekezdés d) pontjában kapott felhatalmazás alapján az Alaptörvény 32. cikk (2) bekezdésében meghatározott feladatkörében eljárva a következőket rendeli el:

1. § (1) A közösségi együttélés alapvető szabályait sértő az a szabálysértésnek vagy bűncselekménynek nem minősülő magatartás, amelyet e rendelet a közösségi együttélés alapvető szabályai megsértésének minősít.

(2) Nem állapítható meg közösségi együttélés alapvető szabályait sértő magatartás, ha a tevékenység vagy mulasztás szabálysértést, bűncselekményt valósít meg, úgyszintén, ha a tevékenységre vagy mulasztásra törvény vagy kormányrendelet közigazgatási bírság alkalmazását rendeli el.

(3) A közösségi együttélés alapvető szabályainak megsértésével kapcsolatos eljárás lefolytatására a közigazgatási hatósági eljárás és szolgáltatás általános szabályairól szóló törvény rendelkezéseit kell alkalmazni. Az eljárás lefolytatása a polgármester hatáskörébe tartozik.

(4) A közösségi együttélés alapvető szabályait sértő magatartás miatti eljárás kizárólag hivatalból indítható, mely akkor sem minősül kérelemre indult eljárásnak, ha a közösségi együttélés alapvető szabályait sértő magatartást természetes személy, jogi személy vagy jogi személyiséggel nem rendelkező szervezet jelenti be.

2. § (1) Aki az e rendeletben meghatározott módon a közösségi együttélés alapvető szabályait megsérti, természetes személyek esetén kétszázezer forintig, jogi személyek és jogi személyiséggel nem rendelkező szervezetek esetén kétmillió forintigterjedő közigazgatási bírsággal sújtható.

(2) A közösségi együttélés alapvető szabályait sértő magatartások elkövetése miatt kiszabott közigazgatási bírságot átutalási postautalványon vagy banki utalással Köveskál Község Önkormányzata 73200134-10000661 számú pénzforgalmi számlájára kell befizetni.

3. § Megsérti a közösségi együttélés alapvető szabályait,

a) az az építtető, aki építési, bontási munkálatok esetén az ezzel érintett ingatlan tisztántartásáról nem gondoskodik;

b) az az ingatlanhasználó, aki nem gondoskodik az ingatlannal közvetlenül érintkező járdaszakasz, a járdaszakasz melletti nyílt árok és annak műtárgyai, valamint a járdaszakaszhoz tartozó folyókák és víznyelő rácsok folyamatos tisztántartásáról - beleértve a hó- és síkosság mentesítést is;

c) aki a közterületet beszennyezi, és az annak megtisztítására vonatkozó kötelezettségének nem tesz eleget;

d) aki közterületen szemetel, vagy ott elhasznált tárgyat elhelyez, elszór;

e) aki közterületet engedély nélkül, vagy az engedélyben meghatározottaktól eltérően, a közterületek használatáról szóló 10/2008. (VII. 25.) önkormányzati rendeletben foglaltak be nem tartásával használ;

f) aki az avar és kerti hulladék égetésére vonatkozó, a környezet védelméről szóló 14/2015. (X. 12.) önkormányzati rendelet 4. §-ában meghatározott szabályokat nem tartja be;

g) aki a környezet védelméről szóló 14/2015. (X. 12.) önkormányzati rendelet 9. § (1) bekezdésében meghatározott, allergiát okozó gyomnövényektől való mentesítésére vonatkozó kötelezettségének nem tesz eleget.

4. § Ez a rendelet a kihirdetését követő 15. napon lép hatályba.

dr. Varró Gábor dr. Szabó Tímea

 polgármester jegyző

A kihirdetés napja:

2016………

 dr. Szabó Tímea jegyző